《成化乙未廷试受卷纪事有作时年三十 其二》
明代·程敏政

文华清禁接词林，阅卷亲劳法驾临。黄纸墨痕春淡淡，紫垣钟漏午沈沈。

风云此日开文运，忠孝何人契主心。今夜礼曹还赐烛，早随冠冕听纶音。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。